b'\n_START_ARTICLE_\nFam\xc3\xadlia tipogr\xc3\xa0fica\n_START_PARAGRAPH_\nEn tipografia, la fam\xc3\xadlia tipogr\xc3\xa0fica \xc3\xa9s el conjunt de car\xc3\xa0cters, cossos i s\xc3\xa8ries diferents amb el mateix dibuix. El conjunt de lletres, xifres i signes d\'una fam\xc3\xadlia tipogr\xc3\xa0fica s\xc3\xb3n fruit d\'un disseny caracter\xc3\xadstic i tenen un nom propi. Per exemple, Times, Meridien, Futura. La fam\xc3\xadlia inclou car\xc3\xa0cters alfab\xc3\xa8tics, signes auxiliars de l\'alfabet, xifres i altres s\xc3\xadmbols (matem\xc3\xa0tics, monetaris, etc.). El terme fam\xc3\xadlia tipogr\xc3\xa0fica tamb\xc3\xa9 s\'utilitza per designar els grups (romana, pal sec, eg\xc3\xadpcia...) en qu\xc3\xa8 els tip\xc3\xb2grafs i estudiosos (Francis Thibaudeau, Maximilien Vox, Aldo Novarese, etc.) han classificat les lletres tipogr\xc3\xa0fiques.\n_START_SECTION_\nEl nom de les fam\xc3\xadlies\n_START_PARAGRAPH_\nMoltes de les fam\xc3\xadlies tipogr\xc3\xa0fiques es denominen amb el nom del creador o de la foneria que les comercialitza. Els tipus cl\xc3\xa0ssics se solen anomenar amb el cognom del seu creador (Garamond, Basquerville, Bodoni) encara que tamb\xc3\xa9 dissenyadors contemporanis han posat el seu nom a les tipografies que han creat: Frutiger, Gill Sans, Stone._NEWLINE_Al llarg dels anys les fam\xc3\xadlies han estat recreades i lletres molt diferents entre si s\'anomenen de manera semblant: Caslon 540, Caslon 224. En el cas de la Garamond el nom de la foneria determina el disseny. No s\xc3\xb3n iguals l\'Adobe Garamond, la Garamond ITC, la Stempel Garamond o la Garamond Simoncini. Hi ha fam\xc3\xadlies batejades amb el nom de la publicaci\xc3\xb3 per a la qual van ser creades: Times (pel nom del diari), Century (pel nom de la revista) o amb el nom d\'una m\xc3\xa0quina de guerra medieval, com \xc3\xa9s el cas de la Trebuchet MS.\n_START_SECTION_\nClassificaci\xc3\xb3 de les fam\xc3\xadlies tipogr\xc3\xa0fiques\n_START_PARAGRAPH_\nAl llarg dels \xc3\xbaltims dos segles tip\xc3\xb2grafs i experts han elaborat categories per agrupar les fam\xc3\xadlies. Aquestes categories s\'anomenen estils._NEWLINE_La classificaci\xc3\xb3 cl\xc3\xa0ssica m\xc3\xa9s estesa \xc3\xa9s la que Francis Thibaudeau (1860-1925) va presentar l\'any 1921.\n_START_SECTION_\nClassificaci\xc3\xb3 de Maximilien Vox - AtypI\n_START_PARAGRAPH_\nEl 1953 el franc\xc3\xa8s Maximilien Vox establ\xc3\xad una classificaci\xc3\xb3 tipol\xc3\xb2gica dividida en onze grups atenent a criteris formals i hist\xc3\xb2rics. Aquesta classificaci\xc3\xb3 va ser adoptada el 1964 per la AtypI (Associaci\xc3\xb3 Tipogr\xc3\xa0fica Internacional). En 1967 British Standard la va recon\xc3\xa8ixer com "British Standards Classification of Typefaces (BS 2961:1967)" establint nou categories. Aquesta classificaci\xc3\xb3 es reprodueix a continuaci\xc3\xb3.'